大漢山國家公園

大漢山國家公園係馬來西亞半島上面一個國家公園，喺1938年至1939年成立，當時叫做佐治五世國家公園。馬來西亞獨立之後，改名做「國家公園」，因大漢山座落喺呢度，所以別名大漢山國家公園。呢個公園佔地4,343平方公里，擁有世界上最古老嘅熱帶雨林。

大漢山國家公園坐落喺彭亨、吉蘭丹同登嘉樓三個州屬交界處，分屬三州管轄，各地分別遵循所屬州嘅法律，其中彭亨所佔部份最大，一共2,477平方公里；吉蘭丹部份佔1,043平方公里；登嘉樓部份佔853平方公里。

公園地處大漢山脈之中，呢個地方熱帶雨林已經有一億三千萬年歷史，大約喺白堊紀時已經形成，比剛果同亞馬遜熱帶雨林仲要古老，所以呢度嘅生物多樣性相當豐富。

大漢山國家公園嘅生態景觀已經成為馬來西亞出名嘅旅遊項目。公園入面好多地方都係地質學同生物學景點。大漢山係西馬最高峰，公園入面仲存在好多珍貴稀有品種動物，例如馬來亞虎、食蟹猴、蘇門答臘犀牛、大眼斑雉、紅原雞、印度野牛同亞洲象等。特別係極其稀少嘅鳳冠孔雀雉呢度都有。大漢河亦係瀕危物種吉羅魚嘅保護地。

瓜拉大漢附近仲有其他景點，包括冠層天橋、耳洞、Lata Berkoh瀑布等。

所有去大漢山國家公園嘅遊客都必須得到野生生物及國家公園局嘅許可。

國家公園
彭亨
吉蘭丹
瓜拉登嘉樓